Verlate ‘handsak-baba’ sterk goed aanKonst. Nomsa Mashaba besoek die babadogtertjie Donderdag in die hospitaal (24 Januarie 2019). Foto: Verskaf Die babameisie wat Maandagaand in ŉ handsak op ŉ sypaadjie in Jorrissenstraat in Sunnyside in Pretoria gevind is, se toestand het sedertdien aansienlik verbeter. Kapt. Daniel Mavimbela, woordvoerder van die polisie, sê polisiebeamptes het weer vanmiddag die baba, vermoedelik ongeveer drie weke oud, in die hospitaal besoek. Sy word steeds in ŉ broeikas in ŉ Pretoriase hospitaal behandel nadat sy van ŉ gewisse dood gered is. “Die baba se toestand het aansienlik verbeter sedert sy gevind is,” sê Mavimbela. Dit is nie duidelik hoe lank sy nog in die hospitaal sal moet aansterk nie. Intussen is die polisie op soek na ŉ vrou genaamd Lebogang Botolo wat hulle glo hulle sal kan bystaan met inligting in hul ondersoek. Mavimbela het ŉ beroep gedoen op enigiemand met inligting oor waar Botolo haar bevind, om dit by ao. Gerard Henning by 071 675 7489 of die naaste polisiestasie aan te meld. “Ouers wat nie hul pasgebore babas wil hou nie, word aangemoedig om gebruik te maak van die twee ‘babamandjies’ wat 24 uur van die dag, elke dag van die week, op die hoeke van Spuy‑ en Vosstraat, en Steve Biko- en Jorrissenstraat beskikbaar is,” het hy gesê.